Erling Bonnesen (V), 2006-01-26:
Det går generelt rigtig godt med beskæftigelsen i Danmark.
Den udfordring, vi står over for, er, at alle dele af landet skal have glæde af den økonomiske udvikling.
Selv om de regionale forskelle er relativt små i Danmark sammenlignet med forholdene i andre lande, er det naturligvis i alles interesse, at alle dele af landet får del i væksten, så alle Danmarks ressourcer udnyttes optimalt.
Venstre deler naturligvis forslagsstillernes ønske om skabelse af nye job i de dele af Danmark, der modsat resten af landet ikke oplever en historisk lav ledighed, så vi kan opnå en fornuftig balance mellem væksten i regionerne, og regeringen har med sin regionale vækststrategi allerede fokus på balance mellem regionerne.
Strategien fokuserer på udviklingen af udkantsområdernes erhvervsmæssige grundlag og udnyttelse af udkantsområdernes bosætningsmuligheder.
Statslige arbejdspladser kan være en del af løsningen på de udfordringer, som udkantsområderne oplever, men statslige arbejdspladser gør det ikke i sig selv.
Skal de statslige arbejdspladser for alvor have en effekt, er det afgørende, at der skabes positive følgevirkninger for lokalområdets erhvervsliv, og regeringen har derfor nedsat et embedsmandsudvalg, der siden 2002 har vurderet effektiviseringerne af den regionale statslige forvaltning i henhold til deres konsekvenser for den regionale balance.
Udvalget rådgiver regeringen, så der tages regionalpolitiske hensyn.
Herudover blev bl.a. hovedkontoret for en ny selvejende institution, Udviklings- og familiecenter for børn og unge, placeret i Aabenraa, og regeringen nedsætter herudover et regionalpolitisk ministerudvalg, som får ansvaret for at koordinere og følge de initiativer i strategien »Danmark i den globale økonomi«, der skal udmøntes på regionalt niveau.
Regeringen har allerede iværksat en række konkrete initiativer, der giver mulighed for vækst i udkantsområderne, og tillad mig at nævne et par eksempler.
Regeringen har givet en række kommuner mulighed for at bygge flere sommerhuse.
Det bliver muligt at skabe mange nye sommerhusgrunde i kystnærhedszonen.
Det giver i første omgang vækst i det lokale byggeri og herefter en permanent effekt, da der tiltrækkes sommerhusejere og turister, der også vil gøre deres indkøb i lokalområderne.
Man kan også nævne landdistriktsprogrammerne, se f.eks. pjecen »Lev på landet«.
Regeringen vil placere et nyt fængsel på Lolland-Falster med plads til 250 indsatte, hvilket betyder ca. 300 ansatte, og i regeringens regionale vækststrategi er der oprettet ni regionale vækstsamarbejder i yderområderne.
De har alle udviklet erhvervsudviklingsstrategier, og Økonomi- og Erhvervsministeriet har bevilget midler til i alt 50 vækstinitiativer inden for disse vækstsamarbejder.
Regeringen har givet et særlig stort skattefradrag til pendlere i 54 udkantskommuner.
Målet er at gøre det mere attraktivt for personer, der arbejder i de større byer, at bosætte sig i udkantsområderne, for på den måde får udkantsområderne større glæde af byernes vækst.
Kommunalreformen får også stor betydning for den regionale beskæftigelsespolitik.
De nye kommuner og vækstfora får en størrelse og kompetence, der giver nye og bedre muligheder for en stærk og effektiv regional udviklingsindsats, som er tilpasset de lokale forhold og potentialer, bl.a. får kommunerne en styrket rolle i samarbejdet med det lokale erhvervsliv.
De nye regioner får ansvaret for at udarbejde udviklingsplaner med en samlet overordnet vision for regionens udvikling på områderne natur og miljø, erhverv inklusive turisme, beskæftigelse, uddannelse og kultur samt udviklingen i regionens udkantsområder og landdistrikter.
I forbindelse med kommunalreformen etableres regionale vækstfora som hjørnestene for den regionale erhvervsudvikling, og de får til opgave at udarbejde en erhvervsudviklingsstrategi samt at udvikle og prioritere initiativer til at forbedre de regionale vækstvilkår i samarbejde med kommunerne.
Efter nordjysk forbillede skabes midlertidige vækstfora i alle dele af landet, og desuden etableres Danmarks Vækstråd som et led i kommunalreformen.
For at samle det hele sammen her til sidst kan jeg sige, at Venstre går ind for en regional beskæftigelsespolitik, der ikke kun kommer til udtryk i taler og hensigtserklæringer, men også i konkrete initiativer, og derfor kan Venstre ikke støtte beslutningsforslaget.